«Linnavolikokku ja linnavalitsusse ehitatakse tõenäoliselt liftid ja raekotta tõstukitaoline asi,» kinnitas plaane Tallinna linnavolikogu esimees Kalev Kallo.

Tallinna linnavolikogu rahanduskomisjoni liikme Õnne Pillaku sõnul andis tõuke invaliftide ehitamiseks Edgar Savisaare tervislik seisund. «Invaliftide ehitamise plaanis ei ole midagi halba, see avardab oluliselt inimeste liikumisvõimalusi. Kurb on ainult see, et seda pole tehtud varem ja otsus on suures osas initsieeritud Edgar Savisaare tervisest,» sõnas Pillak.

Liftide ehitamine on märk sellest, et Edgar Savisaar ei kavatse linna juhtimisest kõrvale jääda ja spekulatsioonid Savisaare pensionileminekust on tugevalt liialdatud. Ennatlik oleks sellisel juhul näha muutusi ka Keskerakonna juhtimises ning võimalikus erakonna esimehe vahetumises.

Pühapäeval 65. sünnipäeva pidav Edgar Savisaar viibib taastusravil Ida-Tallinna Keskhaigla Magdaleena osakonnas.